|  |
| --- |
| **ԱՐԹԻԿ ՀԱՄԱՅՆՔԻ ՂԵԿԱՎԱՐ ՄԽԻԹԱՐ ՎԱՐԱԳՅԱՆԻ ՈՒՂԵՐՁԸ ՄԱՅԻՍԻ 9-Ի ԱՌԹԻՎ** |
| Սիրելի՛ հայրենակիցներ,  մեծ հպարտությամբ շնորհավորում եմ բոլորիս Հաղթանակի ու Խաղաղության տոնի կապակցությամբ։ Մայիսյան փառահեղ հաղթանակները մեր ողջ ժողովուրդի համախմբվածության, միասնականության ու սեփական ապագան կերտելու հստակ վճռականության մեջ է, որով կերտվել է 1945թ. հաղթանակն ու 1992թ. Շուշիի սխրանքը։ Սեփական ուժերի հանդեպ հավատն առաջնորդեց ու ապահովեց հաղթանակը Մեծ հայրենականում ու Արցախյան պատերազմում: Շուշիի ազատագրումը կանխորոշեց հաղթական ելքը մեզ պարտադրված պատերազմում: Անառիկ քաղաքի ազատագրումը մեր պատմության խոշորագույն նվաճումներից է, որը հպարտությամբ է լցնում յուրաքանչյուր հայի սիրտն ու կոչում պատասխանատվության հայրենիքի հանդեպ։ Այդ հաղթանակի համար հազարավոր քաջորդիներ իրենց սրբազան արյունը թափեցին հանուն հայրենի հողի: Խորին ակնածանքով այսօր մենք մեր հարգանքն ու երախտագիտությունն ենք հայտնում մեր ազատամարտիկներին։ Վերջին տարում մեր երկրում տեղի ունեցածն անհերքելի ապացույց է, որ մենք ունենք հստակ պատկերացում, թե ինչ է ազատությունը, ինչ է խաղաղությունը։ Այսօր հայ ժողովուրդը Հայաստանում, Արցախում և Սփյուռքում, Շուշիի ազատագրման ոգին արթուն պահած իր սրտում, կրկին վստահ է իր ուժերին: Եվ մենք համոզված ենք, որ մեր անվտանգության երաշխավորը եղել և մնում է մեր բանակը, մեր պետականությունը և մեր միասնությունը: Բոլորիս մաղթում եմ մայիսյան հաղթանակներին հարիր իրական տոնական տրամադրություն՝ համոզված, որ առաջիկայում համազգային հաջողության նորանոր առիթներ ենք ունենալու։ |